Oikeusministeriö			31.1.2008
oikeushallinto-osasto
kirjaamo.om@om.fi

Pöytäkirjanote lausunnosta telekopiona 31.1.2008
LAUSUNTO KÄRÄJÄOIKEUSVERKOSTON KEHITTÄMINEN –MIETINNÖSTÄ

	Reisjärven kunnanhallitus on antanut kokouksessaan 29.1.2008 käräjäoikeusverkoston kehittäminen 
-mietinnöstä seuraavan lausunnon:

	Käräjäoikeusverkoston kehittäminen -mietinnön yleiset periaatteet vastaavat yhteiskunnallista kehitystä ja toimintaympäristön muutosta.

	Haapajärvellä tulee säilyttää Ylivieskan käräjäoikeuden sivukanslia ainakin vuoteen 2015 saakka. Sivukanslian mahdollisen lakkaamisen jälkeen tulee Haapajärvellä säilyttää vähintään käräjäoikeuden istuntopaikka.

	Käräjäoikeuden sivukanslian säilyttämiselle Haapajärvellä on useita perusteita. Haapajärven sivukanslia palvelee Nivala-Haapajärven seutukunnan kunnista Haapajärven ja Pyhäjärven kaupunkien sekä Kärsämäen ja Reisjärven kuntien asukkaita. Haapajärven sivukanslian säilyttämisellä turvataan kyseisten kuntien asiakaspalvelu vähäisillä järjestelyillä ja kustannuksilla, koska sivukanslialla on hyvät toimitilat ja osaava henkilöstö. Myös haastemiesten palvelujen tarjoaminen sivukansliasta käsin on tarkoituksenmukaista, koska tiedoksiantomatkat asiakkaiden luokse jäävät kohtuullisiksi. Haapajärvellä toimivat myös keskeisimmät käräjäoikeuden sidosryhmät, joita ovat mm. Ylivieskan poliisilaitoksen palvelutoimisto, Haapajärven oikeusaputoimisto, Oulun syyttäjäviraston palvelutoimisto. 
	Käräjäoikeuden istuntopaikan säilyttäminen Haapajärvellä Pulkkilan sijaan on perusteltua väestömäärien ja sitä kautta käsiteltävien asioiden ja asiointimatkojen takia. Pulkkilan ja Haapajärven etäisyydet Ylivieskasta eivät poikkea olennaisesti toisistaan, väestömäärä on Nivala-Haapajärven seutukunnan alueella merkittävästi suurempi kuin Siikalatvan seutukunnan alueella. Nivala-Haapajärven seutukunnassa oli vuoden 2006 lopussa noin 31.100 asukasta ja Siikalatvan seutukunnassa noin 15.900 asukasta.

	REISJÄRVEN KUNNANHALLITUS